Informácia o účasti delegácie SR na Svetovom humanitárnom samite     v Istanbule a jeho sprievodných podujatiach
Vôbec prvého Svetového humanitárneho samitu sa zúčastnilo viac ako 9000 účastníkov zo 173 krajín, vrátane 55 hláv štátov a vlád, stovky zástupcov súkromného sektora, občianskej spoločnosti a mimovládnych organizácií. Podujatie zmobilizovalo pozornosť medzinárodnej komunity na podstatu, povahu a rozsah zmien potrebných pre zefektívnenie humanitárneho sektora tak, aby bol schopný adekvátne reagovať na závažné výzvy, ktorým čelíme.

Segment lídrov

Politickí a štátni predstavitelia počas úvodného „Leaders’ Segment“ podporili Agendu pre ľudstvo GT OSN a jej päť základných zodpovedností. V ich vystúpeniach opakovane zaznela požiadavka posilniť prvok prevencie pri predchádzaní a ukončovaní konfliktov, trvalého angažovania sa pri hľadaní politických riešení a výraznejších investícií do vytvárania mierových a inkluzívnych spoločností. Výrazná podpora bola vyjadrená potrebe presadenia striktného dodržiavania noriem medzinárodného humanitárneho práva a ľudských práv. Lídri sa zhodli na potrebe dramatického zníženia počtu násilne vysídlených ľudí, posilnení ochrany žien a detí, práce v prospech spoločenstiev ohrozených prírodnými katastrofami, zaviazali sa k novým metódam práce a konštatovali, že na dosiahnutie vytýčených cieľov je potrebné zabezpečiť udržateľné politické a finančné zdroje. 

Prezident SR Andrej Kiska vo svojom príhovore upriamil pozornosť na humanitárnych pracovníkov pôsobiacich v zónach ozbrojených konfliktov (smrť slovenskej lekárky a humanitárnej pracovníčky Veroniky Rackovej v Južnom Sudáne) a apeloval na potrebu ich zvýšenej ochrany. Prezident pripomenul dobré meno Slovenska v krajinách, ako sú Keňa, Južný Sudán, Kambodža či Haiti, a to predovšetkým vďaka pôsobeniu mimovládnych organizácií a dobrovoľníkov.  Zároveň informoval o plánoch slovenskej vlády zdvojnásobiť objem zdrojov na humanitárnu pomoc a zefektívniť systém jej fungovania.        V mene Slovenskej republiky vyjadril podporu kľúčovým záväzkom samitu v Istanbule (úplné znenie vystúpenia viď príloha).

Okrúhle stoly

V rámci prvého okrúhleho stola „Politické vodcovstvo v záujme predchádzania a riešenia konfliktov“ bolo konštatované ústredné miesto politickej vôle pri efektívnej prevencii prepuknutia konfliktov a ich riešenia, zamerania sa na ich príčiny, posilnenia dobrej správy vecí verejných. Prevencia a riešenie konfliktov predstavujú základný vklad, ktorým politickí lídri môžu prispieť k obmedzeniu rozsahu humanitárnych potrieb. Humanitárne aktivity jednoducho nemôžu nahrádzať politické riešenia, preventívnu diplomaciu, udržateľný rozvoj, boj proti klimatickej zmene, dodržiavanie ľudských práv. Záväzky deklarované počas tohto formátu zahŕňali zvýšenie počtu a financovania ľudí venujúcich sa prevencii konfliktov a ich riešeniu, spoločný postup na regionálnej i globálnej úrovni, od BR OSN bol požadovaný aktívnejší prístup obnovením brífingov, ktoré poskytnú včasnú informáciu o možných hrozbách, rovnako ako aktívnejšie využívanie čl. 34 a 99 Charty OSN (predbežné vyšetrovanie a iniciovanie aktivít k eliminovaniu hrozieb mieru a bezpečnosti). V záujme zdieľania dobrých skúseností bolo viacerými účastníkmi navrhnuté zorganizovanie Svetového fóra prevencie (konfliktov).

Počas druhého okrúhleho stola na tému „Dodržiavanie noriem, ktoré chránia ľudstvo“ sa diskusia sústreďovala na jednu z kľúčových tém samitu, ochranu civilistov v ozbrojených konfliktoch, kde má medzinárodné právo nezastupiteľnú úlohu. Je totiž poslednou bariérou pred barbarstvom. Účastníci vyzdvihli potrebu ochrany najviac zraniteľných skupín, zabránenia sexuálnemu násiliu voči ženám a dievčatám počas konfliktov, ochrany bezpečnosti škôl a školských zariadení, zberu informácií o všetkých prípadoch porušenia noriem medzinárodného práva a pod. Osobitná pozornosť bola venovaná zdôrazneniu požiadavky ničím nerušeného prístupu humanitárnej pomoci pre civilné obyvateľstvo. Veľké pobúrenie vyjadrili mnohí z opakovaných útokov na zdravotnícke zariadenia a humanitárnych pracovníkov všeobecne. Výrazne rezonovala aj požiadavka na striktné uplatnenie jurisdikcie Medzinárodného trestného tribunálu pri potláčaní beztrestnosti páchateľov najzávažnejších trestných činov, či iniciatíva Lichtenštajnska na prijatie kódexu správania sa členov BR OSN (zdržanie sa použitia práva veta) v prípadoch, kedy sa tento orgán zaoberá otázkami genocídy, agresie alebo zločinmi proti ľudskosti, vojnovými zločinmi a pod. Ešte v období pred samitom sa Slovenská republika pripojila k Deklarácii k medzinárodnému humanitárnemu právu (iniciatíva USA), ktorá však v kontexte tohto okrúhleho stola nenadobudla osobitný rozmer a mala nakoniec iba informačný charakter.

Zrejme najcitlivejšou témou z pohľadu prijímaných politických záväzkov sa zaoberal okrúhly stôl na tému „Nenechať nikoho bokom – záväzok riešiť nútené vysídlenie“. V jeho priebehu sa ukázalo, že viac ako 60 miliónom vysídlených sa dostane globálnej pozornosti a podpory, ktorú si zaslúžia, aby mohli viesť bezpečný a plnohodnotný život. Nielen okamžité humanitárne potreby, ale rovnako tak aj potreba posilnenia samostatnosti utečencov, vnútorne vysídlených a ich hostiteľských spoločenstiev si vyžaduje nový prístup. S cieľom naplnenia tejto vízie sa viacerí vystupujúci zaviazali vytvárať nové príležitosti pre obživu a vzdelávanie pre nútene vysídlené osoby a v rámci toho zabezpečiť dlhodobé financovanie súvisiacich aktivít. Viacero privátnych spoločností prisľúbilo vyvinúť na mieru šité finančné služby a zrušenie, resp. zníženie transakčných poplatkov pre ľudí v krízových situáciách. Množstvo práce však je potrebné vykonať pri dotvorení nevyhnutného právneho rámca postavenia vysídlených osôb. K tomu je o.i. zameraná implementácia Kampalskej konvencie. Osobitne zdôrazňovaný bol význam stretnutia na vysokej úrovni pripravovaného na úvod 71. VZ OSN 19. septembra 2016 v New Yorku. V jeho rámci by mali byť prijaté ďalšie záväzky v tejto oblasti. Súčasťou komplexu otázok v tejto súvislosti sú aj rovnosť pohlaví, posilnenie postavenia žien a ich centrálneho miesta v rámci humanitárnych aktivít. Vo vystúpeniach tiež zaznelo viacero dôležitých upozornení. Prezident Medzinárodného výboru Červeného kríža (ICRC) napr. kriticky konštatoval, že namiesto množstva rečí by mala byť pozornosť sústredená na riešenie príčin, ale aj samotných konfliktov, ktoré sú hlavným zdrojom násilného vysídľovania.

Počas tohto okrúhleho stola bola oznámená iniciatíva „Vzdelávanie nepočká – fond pre vzdelávanie v krízových situáciách“ s cieľom poskytnúť kvalitné vzdelanie všetkým deťom, ktoré sa nachádzajú v krízovej situácii, do r. 2030. Úvodné príspevky dosiahli úroveň 90 mil. USD, pričom sa očakáva, že počas 72. VZ OSN, ktoré sa bude touto témou zaoberať, budú vygenerované ďalšie. Globálna podnikateľská koalícia (Global Business Coalition) sa pre tento fond zaviazala zmobilizovať 100 mil. USD. Ďalšou iniciatívou v rámci tohto okrúhleho stola je „Charta o zahrnutí osôb s určitou formou postihnutia do humanitárnych akcií“ a „Dohoda pre mladých v humanitárnych aktivitách“.
V rámci okrúhleho stola k téme „Zmena ľudských životov: od poskytovania pomoci k ukončeniu potrieb“ zaujalo vystúpenie írskeho prezidenta Michaela D. Higginsa, ktorý upozornil na zásadnú nezrovnalosť celého podujatia, a to skutočnosť, že sa na ňom vôbec  nehovorí o potrebe ekonomickej reformy, ktorá je jedinou cestou na dosiahnutie prechodu od závislosti na pomoci k udržateľnosti rozvoja. Viacerí rečníci síce upozornili na potrebu tzv. horizontálneho prístupu, ktorého súčasťou je aj prepojenie medzi bezpečnosťou a rozvojom, ale neposunuli sa z deklaratórnej roviny k návrhu konkrétnych riešení. Premiér Luxemburska X. Bettel zaujal požiadavkou, aby humanitárna pomoc bola nezávislá od zahraničnej politiky.

V rámci okrúhleho stola “Investície do ľudstva“ venovaného financovaniu humanitárnych aktivít zaznela predovšetkým požiadavka adekvátneho a predvídateľného financovania. Viacero krajín sa zapojilo do snahy posilniť udržateľnosť financovania humanitárnych aktivít zvýšením kapitálovej bázy Centrálneho fondu pohotovostnej reakcie na úroveň 1 mld. USD. Rovnako tak poprední darcovia, medzinárodné humanitárne organizácie a ďalší partneri oznámili dosiahnutie dohody o „tzv. Grand Bargain“ (veľká dohoda) za účelom presmerovania zdrojov z úspor do akútnych humanitárnych potrieb a ich efektívneho použitia, čo by malo v priebehu piatich rokov priniesť viac ako 1 mld. USD. Konzorcium siedmich multilaterálnych rozvojových bánk oznámilo svoju iniciatívu zameranú na najzraniteľnejšie štáty a ich zámer posilniť ich ekonomickú odolnosť. V podobnom duchu informovala Svetová banka o svojej iniciatíve Platforma globálnej finančnej odpovede (Global Financing Response Platform). V rámci inovatívnych prístupov k financovaniu humanitárnych potrieb zaujala iniciatíva na prepojenie humanitárnych organizácií a privátnych spoločností z finančného a technologického sektora s cieľom zapojiť risk kapitál a digitálne nástroje transferov pre rýchlu a efektívnu pomoc, či prezentácia špecifických islamských sociálnych dlhopisov a vytvorenie islamského nadačného fondu. 

Okrúhly stôl venovaný problematike žien a dievčat a osobitosti ich postavenia v humanitárnych krízach „Katalyzujúca akcia na dosiahnutie rodovej rovnosti“ zvýraznil požiadavku aktívneho zapojenia ľudí v krízových situáciách do rozhodovacích procesov, rovnako ako nutnosť vnímať rodovú rovnosť, posilnenie postavenia žien a práva žien ako osobitný problém, pretože humanitárne krízy nie sú rodovo neutrálne a majú rôzny dopad na dievčatá, ženy, mužov a chlapcov. V tejto súvislosti bola zdôraznená potreba opatrení na zabránenie rodovo orientovanému násiliu a rešpektovanie práva na sexuálnu a reprodukčnú zdravotnú starostlivosť pre všetky ženy a dospievajúce dievčatá počas krízy. 

Okrúhly stôl venovaný prírodným nešťastiam a klimatickej zmene „Odlišný manažment rizík a kríz“ uviedol o.i. „Globálne partnerstvo pre pripravenosť“, iniciatívu skupiny ministrov financií, OSN a Svetovej banky pomôcť 20 najohrozenejším krajinám dosiahnuť minimálnu úroveň pripravenosti na rozličné situácie, ako aj iniciatívu na zlepšenia postupov pri zbere potrebných informácií a ich analýze pre účely včasného varovania. 

EÚ a všetky ČŠ EÚ sa spoločne pripojili aj ku politickému komuniké k samitu, ktorého návrh pripravili USA a niektoré ČŠ EÚ.  Podobne ako v prípade Deklarácie k medzinárodnému humanitárnemu právu, prezentovanie politického komuniké na samite výrazne nezarezonovalo.
- - - - -

Bilaterálne rokovania prezidenta Slovenskej republiky A. Kisku za účasti štátneho tajomníka MZVaEZ SR L. Parízka

 

Na okraj samitu sa uskutočnilo bilaterálne rokovanie prezidenta Slovenskej republiky  s prezidentom Ukrajinskej republiky P. Porošenkom (na žiadosť ukrajinskej strany). P. Porošenko informoval prezidenta Slovenskej republiky, že reformy na Ukrajine pokračujú      a správy, ktoré tvrdia, že Ukrajina reformy nerobí alebo s nimi má problém, sú len ruskou propagandou. Ďalej uviedol, že administratíva je v záverečnej fáze rozsiahlej reformy súdnictva, vrátane prokuratúry, rovnako sa pripravuje nový systém boja proti korupcii             a  postupujú prípravy na decentralizáciu a rozsiahlu privatizáciu. 


V otázke  bezvízového styku s EÚ Ukrajina očakáva konečné rozhodnutie. Nechce však byť súčasťou balíkových riešení, nakoľko sa obáva spájania svojho prípadu s rokovaniami             s Tureckom. V tomto kontexte požiadal SR o podporu čo najrýchlejšieho ukončenia celého procesu. Ak sa tento bude predlžovať, ukrajinský ľud to bude brať ako podvod. Ocenil prísľub prezidenta SR otvoriť otázku víz počas prijatia predsedu EP M. Schulza na Slovensku 26. 5. 2016. 


Ukrajina očakáva spustenie bezvízového režimu počas slovenského predsedníctva a rovnako tak aj uvoľnenie režimu na hraniciach pre prechod tovarov. V otázke plynovodu North Stream 2 sa prezident Porošenko vyjadril, že nemecké aktivity vychádzajú od vicepremiéra S. Gabriela (údajný výrok  spolkovej kancelárky). Ukrajina chce iniciovať preskúmanie, akými cestami sa dostáva plyn od Gazpromu naspäť do strednej Európy. Informoval tiež o situácii na východe krajiny, ktorá sa nelepší a každý druhý deň dochádza k stratám na životoch. Separatisti sa snažia voľby pretvoriť na referendum, tak ako na Kryme. Vyjadril záujem          o pokračovanie spoločného rokovania vlád SR a UA. V závere prezident Kiska pripomenul kandidatúru MiZVaEZ SR M. Lajčáka na post GT OSN a požiadal o jej podporu.   


Prezident A. Kiska absolvoval aj stretnutie s PPV Českej republiky P. Bělobrádekom. Išlo       o krátke zdvorilostné stretnutie na žiadost českej strany. Stretnutiu dominovali dve témy, predsedníctvo SR v Rade EÚ a spolupráca v rámci V4.

Substantívnejší rozhovor sa uskutočnil s G. Margvelašvili, prezidentom Gruzínska, ktorého hlavnou  témou bola  pripravovaná oficiálna návšteva prezidenta  Slovenskej republiky v Gruzínsku v dňoch  30.5. až 2.6., ekonomická situácia v Gruzínsku, budúce parlamentné voľby, otázka vízovej liberalizácie zo strany EÚ. Gruzínsky prezident spomenul tiež bezpečnostný incident z 19.5., kedy neďaleko administratívnej hranice s Abcházskom bol zastrelený gruzínsky občan, čoho dôkazom je aj kamerový záznam z hraničnej línie. Incident spomenul prezident Gruzínska aj vo svojom vystúpení na Leaders´ Segment.


Na záver oficiálnej časti programu absolvoval prezident Andrej Kiska slávnostnú večeru. Jednalo sa o protokolárne podujatie, ktorého sa zúčastnil bez sprievodu.
Bilaterálne rokovanie štátneho tajomníka MZVaEZ L. Parízka

Štátny tajomník Lukáš Parízek sa v Istanbule stretol s holandskou ministerkou pre rozvojovú spoluprácu Lilianne Ploumen. Partneri si vymenili názory na kalendár predsedníctva SR v Rade EÚ (SK PRES) v agende rozvojovej spolupráce, kde dochádza k súbehu zámerov jednotlivých krajín a tém. Dôležitým aspektom predsedníctva bude pokračovanie diskusie o prepojení rozvojovej pomoci s bezpečnosťou, ako aj k vybraným sektorálnym politikám. Štátny tajomník informoval o záujme otvoriť počas SK PRES otázku napojenia rozvojovej agendy na  energetiku. Čo sa týka pracovných metód, ministerka Ploumen otvorene uviedla, že pri plnení SDGs musí byť SK PRES "asertívnejšie" voči Európskej komisii, aby aj na pôde EÚ bol zrejmý pokrok v plnení, rok od ich schválenia v New Yorku. Zopakovala tiež potrebu inovatívnejšieho prístupu k implementácii rozvojovej agendy, ktorá nemôže postupovať ďalej metódami spred niekoľkých rokov. 

- - - - -

Závery 

Svetový humanitárny samit vygeneroval silnú politickú podporu konceptu Agendy pre ľudstvo GT OSN a tým splnil svoj základný cieľ. Jednoznačné prihlásenie sa zúčastnených štátov a organizácií k základným záväzkom pre dosiahnutie potrebnej zmeny v poskytovaní humanitárnej pomoci je predpokladom efektívneho naplňovania tohto konceptu. 

Účastníci jednoznačne poukázali na skutočnosť, že iba samotná humanitárna pomoc nemôže primerane reagovať a už vôbec nie uspokojiť potreby viac ako 130 miliónov zraniteľných ľudí vo svete. Opakovane rezonovala požiadavka, že je potrebné zamerať sa na predchádzanie konfliktov, zvyšovanie odolnosti komunít voči prírodným katastrofám a elimináciu faktorov, ktoré v konečnom dôsledku vedú ku vzniku humanitárnych potrieb. 

Organizácia a samotný samit sa niesol v duchu myšlienky, že humanitárne krízy majú jednoznačne iba politické riešenia. 

Slovenská republika sa účasťou prezidenta Andrej Kiska na Svetovom humanitárnom samite prihlásila k aktívnej účasti na hľadaní optimálneho nastavenia fungovania systému humanitárnej pomoci a preklenutia prehlbujúceho sa deficitu zdrojov v tejto súvislosti. Naše doterajšie krátke skúsenosti s poskytovaním humanitárnej pomoci zároveň ukazujú, že konanie sa samitu je vhodné využiť na prehodnotenie spôsobu organizácie humanitárnej pomoci zo strany Slovenskej republiky a jej mimovládnych aktérov a odstrániť viaceré z existujúcich limitov jej rýchleho a efektívneho poskytovania. Vzhľadom na prevládajúce trendy v globálnej situácii totiž možno predpokladať, že potreba aktívneho angažovania sa Slovenskej republiky v humanitárnych aktivitách bude narastať rovnako ako politický tlak zo strany našich partnerov.  

S ohľadom na skutočnosť, že sa jednalo o voľné stretnutie aktérov humanitárnej pomoci, nie o medzivládnu konferenciu, v rámci prípravnej fázy ani samotného samitu nebol navrhovaný žiadny záverečný dokument. Všetky záväzky deklarované v súvislosti so samitom však budú zahrnuté v dokumente nazvanom Platforma akčných záväzkov, ktorý pripraví sekretariát OSN. 

Podľa slov hlavného iniciátora samitu, GT OSN Pan Ki-muna, na najbližšom VZ podá informáciu nielen o priebehu samitu, ale rovnako tak navrhne spôsob postupu implementácie prijatých záväzkov, využitím medzivládnych a medzi agentúrnych postupov, iniciatív a platforiem oznámených počas samitu. 

Zároveň sa predpokladá pravidelný ročný cyklus hodnotenia postupu implementácie všetkého, čo bolo deklarované na samite. Komplexné zhodnotenie procesu implementácie je predpokladané na samite v roku 2020.

Odporúčania

Prezident Slovenskej republiky sa v jej mene a v súlade s uznesením vlády č. 178/2016 zo dňa 11. mája 2016 verejne zaviazal ku všetkým kľúčovým záväzkom samitu. Nad rámec základných záväzkov Slovenská republika deklarovala šesť individuálnych záväzkov. V oboch prípadoch sa jedná o záväzky politickej, nie právnej povahy.
Na základe toho sa odporúča:

1) Za účasti všetkých zainteresovaných rezortov a mimovládnych partnerov vyhodnotiť praktické spôsoby aktívneho zapojenia sa Slovenskej republiky do realizácie tzv. základných záväzkov prijatých na Svetovom humanitárnom samite, ktoré sú zároveň súčasťou obsahu záverov Rady EÚ (FAC DEV) ku Svetovému humanitárnemu samitu schválených 12. mája 2016 pod číslom 8850/16. 

Gestor úlohy: MZVaEZ SR             

2) Obdobne, posúdiť možnosť pripojenia sa SR k niektorým z iniciatív zahájených alebo deklarovaných počas Svetového humanitárneho samitu. O aktivitách presahujúcich rámec politickej podpory informovať vládu SR.

Gestor úlohy: MZVaEZ SR

3) Poznatky získané v rámci účasti na Svetovom humanitárnom samite využiť pri aktivitách v rámci Rady EÚ pre zahraničné otázky (FAC DEV) a pracovnej skupiny pre humanitárnu a potravinovú pomoc (COHAFA) počas  predsedníctva SR v Rade EÚ. 

Gestor úlohy: MZVaEZ SR

4) V spolupráci s MV SR iniciovať prehodnotenie súčasného systému humanitárnej pomoci SR poskytovanej do zahraničia a navrhnúť nevyhnutné systémové zmeny so zámerom dosiahnuť výrazné zvýšenie miery jeho efektívnosti.

Gestor úlohy: MZVaEZ SR a MV SR

5) V spolupráci s MF SR iniciovať prehodnotenie legislatívneho rámca upravujúceho daňové povinnosti podnikateľských subjektov a navrhnúť jeho úpravy tak, aby bol motivačný pre zvýšenie záujmu podnikateľských subjektov o účasť na humanitárnej pomoci. Tým zároveň dosiahnuť viaczdrojové financovanie humanitárnych aktivít.

Gestor úlohy: MZVaEZ SR a MF SR 

6) Realizovať praktické kroky s cieľom registrovať nový modul aktivovateľný Európskou komisiou v rámci Mechanizmu Únie v oblasti civilnej ochrany                   a použiteľný na krátkodobé misie na účely poskytnutia humanitárnej pomoci               a ochrany (DG ECHO) pri mimoriadnych udalostiach mimo EÚ alebo v rámci EÚ
Gestor úlohy: MV SR         
7) Posúdiť možnosti dotovania humanitárnych aktivít z verejných zdrojov na úrovni porovnateľných krajín a dosiahnuť stav, kedy ich financovanie bude dlhodobé a predvídateľné.

Gestor úlohy: MF SR 

Príloha 

Vystúpenie prezidenta SR A. Kisku na Svetovom humanitárnom samite, 23. mája 2016
„Veronika Racková, Slovak doctor, humanitarian worker, was shot to death in an ambulance on last Friday in South Sudan. Just 3 days ago. 

Yes, even in our rich part of the world there are people and politicians who say that we have many problems on our own and everyone should just take care of himself. But others - people, politicians, and countries consider helping others in need as their moral duty. And even to risk their own lives. Veronika was one of those who made helping others not only her moral duty but even her purpose of life. 

Kenya, South Sudan, Haiti or Cambodia. In all of them Slovak humanitarian work is well known. Mainly because of our NGOs helping in so many ways. No matter how difficult and dangerous it might be. 

Slovakia supports all the core commitments. Few days ago we decided that we will double finances on humanitarian assistance from next year. More private commercial donations are to be encouraged. Our national humanitarian assistance system will be re-build to become much more efficient. 

Here, let me also stress the importance to protect our humanitarian workers. On behalf of them I call on all governments and states to respect their work and lives. 

We, human beings - we are such great inventors. Especially, when we want to make our lives comfortable – always as much as possible. Success - pleasure - profit - can make us blind. But we are here today because we can see. We understand. That there is no more meaningful and more noble thing in life than to help other people.“ 

